Krakka kokka á jólamarkaði Matarmarkaðs Íslands Jólamarkaður Matarmarkaðar Íslands verður í Hörpu um þessa helgi , laugardag 14. des og sunnudag 15. des . Matís , Slow Food Reykjavík , Matarauður Íslands og Matarmarkaður Íslands standa saman að skemmtilegum barnaleik á jólamarkaðinum , en börn fá að skreyta og eiga fjölnota taupoka með merki Krakkar kokka , sem er fræðsluverkefni á vegum Matís , styrkt af Matarauði Íslands , hannað fyrir grunnskóla og leikskóla og gengur út á það að börn læri í gegnum fræðslu , leik og matreiðslu um matarauðlindir og frumframleiðslu nærumhverfis síns , sjálfbærni og ábyrga neyslu , í takt við Sjálfbærnimarkmið Sameinuðu þjóðanna . Öll börn fá poka á meðan birgðir endast , en pokinn inniheldur jafnframt fræðandi ratleik um íslensk matvæli sem hafa fengið vottun Slow Food samtakanna í Íslensku bragðörkina sem telur einungis íslensk matvæli sem hafa sérstöðu hér á landi sökum uppruna og langra framleiðsluhefða . Börn sem taka þátt í ratleiknum skila inn þátttökublaði í lokin og að markaðinum loknum verður eitt barn dregið út og hlýtur það fjölskyldukort í Húsdýragarðinn í vinning , en kortið veitir frían aðgang fyrir tvo fullorðna og allt að fjögur börn í garðinn og öll tæki í heilt ár . Allir eru velkomnir á Jólamarkað Matarmarkaðar Íslands og aðgangur er ókeypis , en fjöldi bænda og annarra frumframleiðenda og framleiðenda kynna og selja vöru sína á markaðinum .